Grendel, Gábor, poslanec NR SR (2017-09-08):
Dobrý deň prajem. Ďakujem za slovo, pán predsedajúci. Viacerí predrečníci vyčítali koalícii, že nemá úprimný záujem o dohodu. Hovorili o tom pán poslanec Heger, pán poslanec Kollár, pán poslanec Beblavý, ale prakticky každý. Už ani my v opozícii nemusíme mať na všetko rovnaký názor a ani na túto vec asi nebudeme mať, pretože ja osobne som presvedčený o tom, že koalícia má úprimný záujem sa dohodnúť s opozíciou. Má. A podložím to niekoľkými dôkazmi. Dôkaz č. 1. Výrok premiéra Roberta Fica na adresu predsedu SaS Richarda Sulíka: „Je to politický dobrodruh, amatér a vymetač bruselských barov.“ O čom inom svedčia tieto nedávne výroky lídra najsilnejšej koaličnej strany, ak nie o tom, že má úprimnú snahu sa dohodnúť s opozíciou na veci, ktorá je v strategickom záujme štátu? Dôkaz č. 2. Výrok premiéra Fica na adresu predsedu strany SME RODINA Borisa Kollára: „Má životopis, za ktorý by sa ani Lucky Luciano nemusel hanbiť.“ Priznám sa, ja som nevedel, kto je Lucky Luciano, ale na internete som našiel, že bol to jeden z najobávanejších mafiánov 30. rokov minulého storočia. Tak o čom inom svedčí aj tento nedávny výrok lídra najsilnejšej koaličnej strany, ak nie o úprimnej snahe dohodnúť sa s opozíciou na veci, ktorá je v strategickom záujme štátu? Dôkaz č. 3. Výrok premiéra Fica na adresu predsedu hnutia OĽANO Igora Matoviča: „Je to človek, o duševnom zdraví ktorého pochybuje prakticky každý.“ O čom inom svedčí aj tento výrok lídra najsilnejšej koaličnej strany, ak nie o tom, že má úprimnú snahu sa dohodnúť na veci, ktorá je v strategickom záujme štátu? Existuje úprimnejšia snaha dohodnúť sa s opozíciou na čomkoľvek, keď predseda vlády povie, že opozíciu riadia vymetači barov, mafiáni a blázni? Je to naozaj dokonalý základ na diskusiu o uvoľnení dlhovej brzdy. Ďalší, štvrtý dôkaz nám ponúka líder druhej najsilnejšej koaličnej strany pán predseda parlamentu Danko, ktorý avizuje, že chce strany ako SaS, OĽANO alebo SME RODINU vypoklonkovať z parlamentu. Lebo vraj, citujem: „Keď tu bude 150 Matovičov a Lipšicov, tak sa nikto nikdy na ničom nedohodne.“ Neviem presne, ako to myslel matematicky, že či 150 Lipšicov plus 150 Matovičov, teda 300 dohromady, alebo 75 plus 75, ale túto matematickú ústavnú debatu nechám potom na diskusiu, keď budem riešiť zakotvenie zbraní do ústavy a vrátim sa k pôvodnej téme, a to k tej úprimnej snahe dohodnúť sa s opozíciou na dlhovej brzde. Tá úprimná snaha znie teda takto: najprv ich vyurážame, vynadáme im do vymetačov barov, do mafiánov, do bláznov, potom ich požiadame o pomoc a nakoniec ich vyhodíme z parlamentu. (Potlesk.) Chápem to teda správne, že keď ide o bubáčiky, nemáte problém si ťapnúť s vymetačmi barov, s bláznami a s mafiánmi? Mne sa to páči. Páči sa mi, že vy sa na nič nehráte, nič nepredstierate a naozaj si o nás úprimne myslíte, že sme padnutí na hlavu. Nie sme. A ako dôkaz ponúkam náš postoj k tomuto vášmu návrhu. Aj ekonomický postoj, aj politický. Vo svetle faktov a čísel, ktoré tu povedali už moji predrečníci a vo svetle tejto vašej diplomacie, vašich najvyšších predstaviteľov, by uvoľnenie dlhovej brzdy podporil z opozície iba niekto, kto je naozaj na hlavu padnutý. Ďakujem za pozornosť. (Potlesk.)